มันนี่ทูเดย์
หนี้สาธารณะพุ่งแตะ 5.69 ล้านล้าน
14 พ.ย. 2557

หนี้สาธารณะพุ่งแตะ 5.69 ล้านล้าน
นายกฤษฎา อุทยานิน ผู้อำนวยการสำนักงานบริหารหนี้สาธารณะ(สบน.) เปิดเผยสถานะหนี้สาธารณะคงค้าง ณ สิ้นเดือน ก.ย. 2557 อยู่ที่ 5.69 ล้านล้านบาท คิดเป็น 46.51% ของผลิตภัณฑ์มวลรวมในประเทศ (จีดีพี) โดยเพิ่มขึ้นจากเดือนก่อนหน้า 4.08 หมื่นล้านบาท คิดเป็นหนี้ของรัฐบาล 3.96 ล้านบาท เพิ่มขึ้น 4.1 หมื่นล้านบาท หนี้ของรัฐวิสาหกิจที่ไม่เป็นสถาบันการเงิน 1.08 ล้านล้านบาท ลดลง 7.44 พันล้านบาท และหนี้ของรัฐวิสาหกิจที่เป็นสถาบันการเงิน (รัฐบาลค้ำประกัน) 6.26 แสนล้านบาท เพิ่มขึ้น 1.11 หมื่นล้านบาท และหนี้หน่วยงานอื่นของรัฐ 1.14 หมื่นล้านบาท ลดลง 3.91 พันล้านบาท ทั้งนี้หนี้สาธารณะดังกล่าวเป็นหนี้ต่างประเทศ 3.58 แสนล้านบาท หรือ 6.29% และหนี้ในประเทศ 5.33 ล้านล้านบาท หรือ 93.71% ของยอดหนี้สาธารณะ 
บัวหลวงฮึดกระตุ้นลูกค้าใช้บัตรเดบิต
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า นับตั้งแต่เปิดตัวบัตรเดบิต บีเฟิสต์ สมาร์ท เมื่อปีที่แล้ว ปัจจุบันมีจำนวนออกบัตรไปแล้วกว่า 4 แสนบัตร หรือเติบโต 52.6% แต่ภาพรวมการใช้จ่ายผ่านบัตรเดบิตมีเพียง 5% เท่านั้น โดยส่วนใหญ่ยังใช้เบิกถอนเงินสดจากเครื่องเอทีเอ็ม จึงจะพยายามส่งเสริมการใช้จ่ายผ่านบัตรเดบิตมากขึ้น โดยเริ่มในกลุ่มนักเรียนนักศึกษาและวัยเริ่มทำงานที่ยังไม่มีบัตรเครดิต เพื่อสร้างความรับรู้และปรับพฤติกรรมการใช้จ่ายผ่านบัตร ล่าสุดได้ร่วมกับ เดอะมอลล์ กรุ๊ป และบัตรแรบบิท แครอท รีวอร์ดส จัดแคมเปญสำหรับลูกค้าที่ใช้จ่ายผ่านบัตรบีเฟิสต์ สมาร์ท แรบบิท และบัตรเครดิต ธนาคารกรุงเทพ แรบบิท ที่ฟู้ดคอร์ต พารากอน รับคูปองเงินสดฟรี